Title: Dôvodová správa
Subject: nariadenie vlády SR
Author: Pavol Ňuňuk
Last saved by: compaqevo
Company: ÚNMS SR

IV.
Dôvodová správa
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky sa predkladá na rokovanie Legislatívnej rady vlády SR na základe Plánu legislatívnych úloh vlády Slovenskej republiky na rok 2007. Týmto nariadením vlády Slovenskej republiky sa do nášho právneho poriadku transponuje Smernica Rady č. 89/686/EHS z 21. decembra 1989 o aproximácii zákonov členských štátov súvisiacich s osobnými ochrannými prostriedkami v znení smernice Rady 93/68/EHS z 22. júla 1993, ktorou sa menia a dopĺňajú smernice 87/404/EHS (jednoduché tlakové nádoby), 88/378/EHS (bezpečnosť hračiek), 89/106/EHS (stavebné výrobky), 89/336/EHS (elektromagnetická kompatibilita), 89/392/EHS (strojové zariadenie), 89/686/EHS (zariadenia osobnej ochrany), 90/384/EHS (neautomatické váhové prístroje), 90/385/EHS (implantabilné liečebné prístroje), 90/396/EHS (prostriedky na plynové palivo), 91/263/EHS (telekomunikačné terminálové zariadenie), 92/42/EHS (nové teplovodné kotly na tekuté alebo plynové palivo) a 73/23/EHS (elektrické zariadenia skonštruované na použitie v rámci určitého rozmedzia napätia), smernice Rady 93/95/EHS z 29. októbra 1993, ktorá mení a dopĺňa smernicu 89/686/EHS o aproximácii právnych predpisov členských štátov týkajúcich sa osobných ochranných prostriedkov, smernice 96/58/ES Európskeho Parlamentu a Rady z 3. septembra 1996 ktorou sa mení a dopĺňa smernica č. 89/686/EHS o aproximácii právnych predpisov členských štátov, týkajúcich sa osobných ochranných prostriedkov a nariadenia Európskeho parlamentu a Rady (ES) č. 1882/2003 z 29. septembra 2003, ktorým sa podľa rozhodnutia Rady 1999/468/ES upravujú ustanovenia týkajúce sa výborov, ktoré pomáhajú Komisii pri výkone jej vykonávacích právomocí ustanovených v nástrojoch, ktoré podliehajú postupu uvedenému v článku 251 Zmluvy o založení ES.
 V Legislatívnom pláne úloh na rok 2007 bolo pôvodne plánované spracovanie novely nariadenia vlády SR č. 29/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky, v znení nariadenia vlády č. 323/2002 Z. z., ale vzhľadom na široký rozsah zmien a z dôvodu väčšej prehľadnosti a zrozumiteľnosti bolo spracované nové nariadenie vlády SR. Spracovanie návrhu nariadenia vlády si vyžiadali aplikačná prax, ktorá definovala potrebu spresniť postupy posudzovania zhody a pripájanie čísla notifikovanej osoby k označeniu CE, doplniť prílohy týkajúce sa označenia CE, požiadaviek na notifikované osoby.
Na príprave tohto nariadenia vlády spolupracovalo Ministerstvo práce sociálnych vecí a rodiny Slovenskej republiky a odborníci z praxe. Predložený návrh nariadenia vlády SR je výsledkom tejto spolupráce.
 Navrhovaná právna úprava je v súlade s Ústavou Slovenskej republiky a s právnym poriadkom Slovenskej republiky ako aj s medzinárodnými zmluvami a inými dokumentmi, ktorými je Slovenská republika viazaná.
Predkladaný návrh nariadenia vlády, ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky nepredpokladá žiadne nároky na štátny rozpočet ani rozpočty vyšších územných celkov alebo obcí a nebude mať vplyv ekonomický, environmentálny a ani vplyv na zamestnanosť a podnikateľské prostredie.
Doložky finančných, ekonomických, environmentálnych vplyvov, 
vplyvov na zamestnanosť a podnikateľské prostredie
1.  Odhad dopadov predmetného návrhu na verejné financie:
Navrhované nariadenie vlády Slovenskej republiky nebude mať negatívny finančný dopad na:       
-  na štátny rozpočet,
-  na rozpočet štátnych fondov, 
-  na rozpočty obcí a VÚC.
2.	Odhad dopadov na obyvateľov, hospodárenie podnikateľskej sféry a iných právnických osôb:
Navrhované nariadenie vlády Slovenskej republiky nebude mať negatívny dopad na obyvateľov, hospodárenie podnikateľskej sféry a iných právnických osôb.
3.   Odhad dopadov na životné prostredie:
Navrhované nariadenie vlády Slovenskej republiky nebude mať negatívny dopad na životné prostredie.
4.   Odhad dopadov na zamestnanosť:
Navrhované nariadenie vlády Slovenskej republiky nebude mať dopad na zamestnanosť.
5.   Analýza vplyvov na podnikateľské prostredie:
Navrhované nariadenie vlády Slovenskej republiky nebude mať dopad na podnikateľské prostredie.

Doložka zlučiteľnosti nariadenia vlády 
s právom Európskych spoločenstiev a právom Európskej únie
1.	Predkladateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Nariadenie vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky.
3.	Problematika návrhu nariadenia vlády
a)	je upravená v práve Európskych spoločenstiev:
-	v primárnom:
•	hlava IV kapitola III Zmluvy o založení Európskeho spoločenstva v platnom znení 
-	v sekundárnom: 
•	Smernica Rady č. 89/686/EHS z 21. decembra 1989 o aproximácii zákonov členských štátov súvisiacich s osobnými ochrannými prostriedkami (Mimoriadne vydanie Ú. v.. EÚ, 13/zv. 10), v znení smernice Rady 93/68/EHS z 22. júla 1993 (Mimoriadne vydanie Ú. v. EÚ, 13/zv. 12), v znení smernice Rady 93/95/EHS z 29. októbra 1993 (Mimoriadne vydanie Ú. v. EÚ, 13/zv. 12), v znení smernice Európskeho parlamentu a Rady 96/58/EHS z 3. septembra 1996 (Mimoriadne vydanie Ú. v. EÚ, 13/zv.17) a v znení nariadenia Európskeho parlamentu a Rady (ES) č. 1882/2003 z 29. septembra 2003 (Mimoriadne vydanie Ú. v. EÚ, 01/zv.4)
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú v predmetnej oblasti žiadne záväzky,
b)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia,
c)	pre Slovenskú republiku v predmetnej oblasti nevyplýva z gestorstva smerníc povinnosť prijať potrebné opatrenia na dosiahnutie súladu,
d)	proti Slovenskej republike nebolo začaté konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia.
Do zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov bol prebraný čl. 5 ods. 4,  čl. 6 ods. 1 a čl. 9 ods. 1 smernice Rady č. 89/686/EHS z 21. decembra 1989 o aproximácii zákonov členských štátov súvisiacich s osobnými ochrannými prostriedkami v platnom znení.
5.	Stupeň zlučiteľnosti návrhu právneho predpisu s právom Európskych spoločenstiev:
úplný
6.	Gestor/Spolugestor: Ministerstvo práce sociálnych vecí a rodiny Slovenskej republiky/ Úrad pre normalizáciu, metrológiu a skúšobníctvo Slovenskej republiky.

II. Osobitná časť
K § 1
Vymedzuje rozsah pôsobnosti nariadenia vlády, ktorým sú v tomto prípade osobné ochranné prostriedky. Stanovuje sa čo sa považuje za osobný ochranný prostriedok.
K § 2
Ustanovuje, na ktoré výrobky sa nariadenie vlády nevzťahuje.
K § 3
Ustanovuje sa, ktoré požiadavky musia osobné ochranné prostriedky spĺňať z hľadiska bezpečnosti a ochrany zdravia a kedy sa považujú technické požiadavky za splnené.
K § 4
Ustanovuje, aby výrobca alebo jeho splnomocnenec zostavil technickú dokumentáciu pred uvedením OOP na trh a sprístupnil ju orgánom trhového dozoru v prípade potreby.
K § 5
Obsahuje rozdelenie osobných ochranných prostriedkov podľa ich konštrukcie a stupňa ochrany, ktorú poskytujú a ustanovuje postupy posudzovania zhody, ktoré sa na príslušné kategórie vzťahujú.
K § 6
Ustanovuje čo je ES skúška typu, postup výrobcu alebo jeho splnomocnenca a notifikovanej osoby pri tomto spôsobe posudzovania zhody a podmienky vydania a zrušenia ES certifikátu typu.
K § 7
Ustanovuje čo je ES systém riadenia kvality, postup výrobcu a notifikovanej osoby pri tomto spôsobe posudzovania zhody, a povinnosť výrobcu predložiť protokol o skúškach orgánom dohľadu na požiadanie.
K § 8
Ustanovuje čo je ES systém zabezpečenia kvality výroby prostredníctvom dohľadu, postup výrobcu a notifikovanej osoby pri tomto spôsobe posudzovania zhody, požiadavky na dokumentáciu, povinnosť výrobcu informovať notifikovanú osobu o zmenách systému riadenia kvality.

K § 9
Ustanovuje požiadavky na osobné ochranné prostriedky vystavené na výstavách a veľtrhoch, a podmienky ich predaja alebo použitia.
K § 10
Ustanovuje čo je ES vyhlásenie o zhode, postup výrobcu alebo jeho splnomocnenca, podmienky vydania nového vyhlásenia o zhode, požiadavky na dokumentáciu, požiadavky na umiestnenie označenia CE a uvedenia identifikačného čísla notifikovanej osoby spolu s označením CE.
K § 11
Požiadavky na notifikované osoby, oznamovanie notifikovaných osôb Európskej komisii a zrušenia notifikácie.
K § 12
Podmienky, za ktorých sa výrobok stiahne z trhu, alebo sa zakáže obchodovanie s ním a povinnosť úradu informovať Komisiu Európskych spoločenstiev.
K § 13
Odkaz na transpozičnú prílohu.
K § 14
Zrušuje sa nariadenie vlády č. 29/2001 Z. z. v znení nariadenia vlády č. 323/2002 Z. z.
K § 15
Účinnosť nariadenia vlády Slovenskej republiky.
K prílohe č. 1
Podrobnosti o technických požiadavkách na osobné ochranné prostriedky.
K prílohe č. 2
Požiadavky na technickú dokumentáciu dodávanú výrobcom
K prílohe č. 3
Vzor ES vyhlásenia o zhode.
K prílohe č. 4
Náležitosti označenia CE – forma, rozmery.
K prílohe č. 5
Podmienky, ktoré musia spĺňať notifikované osoby
K prílohe č. 6
Zoznam smerníc Európskych spoločenstiev, ktoré sú transponované do právneho poriadku Slovenskej republiky.